प्रधानमंत्री नरेंद्र मोदी राजस्थान की राजधानी जयपुर पहुंच गए हैं. यहां उन्होंने 2,100 करोड़ रुपए की 13 शहरी आधारभूत परियोजनाओं की नींव रखी. मुख्यमंत्री वसुंधरा राजे और राज्यपाल कल्याण सिंह ने एयरपोर्ट पर उनका स्वागत किया. लाभार्थियों से बात करने के बाद पीएम मोदी ने कहा कि लोगों को राजस्थान आकर पिछले पांच सालों में हुए राज्य के विकास की असली तस्वीर देखनी चाहिए. राजस्थान में शक्ति और भक्ति दोनों का संगम है. प्रकृति की चुनौतीपूर्ण परिस्थितियों से लोहा लेते हुए, अन्न उत्पादन हो या फिर राष्ट्र रक्षा की चुनौती, राजस्थान सदियों से देश को प्रेरणा देता रहा है. राजस्थान अपनी परंपरा के अनुरूप, अपनी संस्कृति के अनुरूप, किस प्रकार स्वागत करता है, कैसे सत्कार और अपनापन देता है, इसकी साफ झलक मुझे मेरे सामने दिख रही है.